DA Den Europæiske Unions Tidende CE 78/216

(2004/C 78 E/0221)

SKRIFTLIG FORESPØRGSEL E-3058/03

af Gabriele Stauner (PPE-DE) til Kommissionen

(17. oktober 2003)

Om: Modsætninger og uoverensstemmelser i udtalelserne fra OLAF og Kommissionen i sagen om Datashop

I min skriftlige forespørgsel E-2205/03 (1) spurgte jeg, hvorfor Kommissionen i maj i år havde opfordret OLAF til at fortsætte sine undersøgelser i sagen om Planistat/Datashop, skønt der allerede den 19. marts 2003 var indgivet anmeldelse til statsadvokaten i Paris, og denne havde overtaget sagen. I sit svar oplyste Kommissionen, at Datashop-sagen har to komponenter: en ekstern komponent, som vedrører virksomheden Planistat Europe SA's aktiviteter, og en anden komponent, hvor det drejer sig om EU's tjenestemænd.

De dokumenter, der blev overdraget til statsadvokaten i Paris den 19. marts 2003, vedrørte blot sagens eksterne komponent. Ifølge Michaele Schreyers svar på Kommissionens vegne den 22. september 2003 skulle de franske justitsmyndigheder ikke beskæftige sig med sagens interne komponent. Det fremgår dog nu af det notat, som OLAF's direktør den 24. september 2003 har udarbejdet til Kommissionens formand, at de franske justitsmyndigheder allerede er i besiddelse af sagens interne aspekter (Notatets side 7: »The French judicial authorities are in possession of the internal aspects relating to the doings of Community officials«).

Hvordan er dette muligt, når det ligeledes fremgår af OLAF-direktørens notat af 24. september, at OLAF-rapporten om disse interne aspekter endnu ikke er fremsendt til de franske justitsmyndigheder (»The report on these internal aspects will be sent to the French judicial authorities very shortly.«)?

Hvem har så på forhånd informeret de franske justitsmyndigheder om sagens interne aspekter, når OLAF ikke har gjort det?

Det fremgår desuden af OLAF-direktørens notat, at OLAF-undersøgelsen af sagens eksterne aspekter først indledtes den 18. marts 2003, og at de relevante resultater kunne overgives til justitsmyndighederne i Paris blot én dag senere, den 19. marts 2003. Hvordan er dette muligt?

Svar afgivet på Kommissionens vegne af Michaele Schreyer

(22. december 2003)

Kommissionen vil gerne påpege, at Det Europæiske Kontor til Bekæmpelse af Svig (OLAF) er eneansvarlig for de undersøgelser, det foretager, og at OLAF informerede Kommissionen om, at det materiale, man havde sendt til statsadvokaten i Paris den 19. marts 2003, vedrørte en af Generaldirektorat Eurostats kontrahenter og derfor var en ekstern undersøgelse.

På grundlag af det materiale, der blev fremlagt den 19. marts 2003, indledte statsadvokaten i Paris en retlig undersøgelse.

På OLAF's anbefaling besluttede Kommissionen derefter at føre klagemål mod X den 10. juli 2003 med henblik på at få dækket hele det potentielle økonomiske tab. Som det ærede medlem er bekendt med gennem noten fra direktøren for OLAF af 24. september 2003, indgav statsadvokaten den 4. august 2003 påstand til undersøgelsesdommeren. I ovennævnte note informerede direktøren fra OLAF også om, at rapporten om de interne aspekter vil blive fremsendt til de franske justitsmyndigheder snarest.

De dokumenter, som OLAF sendte til statsadvokaten i Paris, er underlagt den nationale procedure og derfor omfattet af den tavshedspligt, som gælder i straffesager; Kommissionen kan således ikke kommentere dem.

(1) EUT C 70 E af 20.3.2004, s. 80.